Document ID: 32002D0813

Απόφαση του Συμβουλίου
της 3ης Οκτωβρίου 2002
σχετικά με την καθιέρωση βάσει της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου ενός συγκεντρωτικού εντύπου κοινοποίησης της σκόπιμης ελευθέρωσης γενετικώς τροποποιημένων οργανισμών στο περιβάλλον για σκοπούς άλλους πλην της εμπορίας
(2002/813/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ(1), και ιδίως το άρθρο 11 παράγραφος 1,
την πρόταση της Επιτροπής,
Εκτιμώντας τα ακόλουθα:
(1) Δυνάμει του μέρους Β της οδηγίας 2001/18/ΕΚ, απαιτείται η αποστολή προηγούμενης κοινοποίησης στην αρμόδια αρχή του κράτους μέλους, στην επικράτεια του οποίου προβλέπεται να γίνει σκόπιμη ελευθέρωση ενός γενετικώς τροποποιημένου οργανισμού (στο εξής "ΓΤΟ") ή συνδυασμού τέτοιων οργανισμών για σκοπούς άλλους πλην της εμπορίας.
(2) Στο πλαίσιο που θεσπίστηκε με την οδηγία 2001/18/ΕΚ για την ανταλλαγή πληροφοριών μεταξύ των αρμόδιων αρχών και της Επιτροπής, η αρμόδια αρχή έχει την υποχρέωση να διαβιβάζει στην Επιτροπή περίληψη της κοινοποίησης σύμφωνα με ορισμένο μοντέλο. Η Επιτροπή διαβιβάζει με τη σειρά της αντίγραφα της συγκεντρωτικής αυτής παρουσίασης στα άλλα κράτη μέλη.
(3) Το προς τούτο προβλεπόμενο έντυπο πρέπει να εξυπηρετεί τη δυνατότητα ανταλλαγής του μεγαλύτερου δυνατού όγκου πληροφοριών, οι οποίες να παρουσιάζονται με τρόπο σαφή και τυποποιημένο· εννοείται ότι οι πληροφορίες αυτές δεν μπορούν να χρησιμεύσουν ως βάση εκτίμησης περιβαλλοντικών κινδύνων.
(4) Η επιτροπή του άρθρου 30 παράγραφος 2 της οδηγίας 2001/18/ΕΚ, της οποίας ζητήθηκε η γνώμη στις 12 Ιουνίου 2002, δεν γνωμοδότησε πάνω στην πρόταση απόφασης της Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για να καταρτίσει τον συγκεντρωτικό φάκελο που θα υποβάλει στην αρμόδια εθνική αρχή σύμφωνα με το άρθρο 6 της οδηγίας 2001/18/ΕΚ, η αρμόδια αρχή του εκάστοτε κράτους μέλους, η οποία έχει οριστεί δυνάμει των διατάξεων της υπόψη οδηγίας, χρησιμοποιεί το έντυπο που επισυνάπτεται στην παρούσα απόφαση.
Άρθρο 2
Η παρούσα απόφαση απευθύνεται στα κράτη μέλη.
Λουξεμβούργο, 3 Οκτωβρίου 2002.

Labels: 7
12
20